CHAYO บวกแรง 6% รับซื้อหนี้มาบริหารเกือบ 8 พันลบ.ดันพอร์ตบริหารหนี้ทั้งปีทะลุเป้า
CHAYO บวกแรง 6% รับซื้อหนี้มาบริหารเกือบ 8 พันลบ.ดันพอร์ตบริหารหนี้แตะ 3.7หมื่นลบ.ทะลุเป้าปีนี้ โดย ณ เวลา 11.11 น.อยู่ที่ระดับ 3.14 บาท บวก 0.18 บาท หรือ 6.08% ด้วยมูลค่าซื้อขาย 19.56 ล้านบาท
31 พ.ค. 2561

ผู้สื่อข่าวรายงานว่า บริษัท ชโย กรุ๊ป จำกัด (มหาชน) หรือ CHAYO ณ เวลา 11.11 น.อยู่ที่ระดับ 3.14 บาท บวก 0.18 บาท หรือ 6.08% ด้วยมูลค่าซื้อขาย 19.56 ล้านบาท

นายสุขสันต์ ยศะสินธุ์ ประธานเจ้าหน้าที่บริหาร บริษัท ชโย กรุ๊ป จำกัด (มหาชน) หรือ CHAYO เปิดเผยว่า บริษัทฯ ได้เข้าลงนามในสัญญาโอนสิทธิเรียกร้องหนี้ด้อย คุณภาพแบบไม่มีหลักประกันเข้ามาบริหาร ประเภทสินเชื่อส่วนบุคคลและบัตรเครดิต มูลค่า 7,952 ล้านบาท จากธนาคารยูโอบี เข้ามาเสริมศักยภาพธุรกิจบริหารหนี้ด้อยคุณภาพในปีนี้ให้ทะลุเป้าหมายที่วางไว้เรียบร้อยแล้ว โดยปัจจุบัน บริษัทฯ มีพอร์ตบริหารหนี้อยู่ที่ 3.7 หมื่นล้านบาท จากสิ้นปี 2560 อยู่ที่ 2.9 หมื่นล้านบาท
จากผลงานที่มีแนวโน้มการเติบโตที่ดี บริษัทฯ ยังคงใช้งบลงทุนสำหรับซื้อหนี้ด้อยคุณภาพปีนี้ราว 500-600 ล้านบาท นอกจากนี้ บริษัทฯ มีแผนการขายสินทรัพย์ที่มีหลักประกันในพอร์ตออกสู่ตลาดในช่วงไตรมาส 2-3/2561 สนับสนุนรายได้ปีนี้จะเติบโตไม่ต่ำกว่า 10% ตามเป้าหมายที่วางไว้ได้ไม่ยาก เมื่อเทียบกับปีก่อนที่ทำได้ 206.56 ล้านบาท
“หลังจากเดินหน้าตามแผนเข้าจดทะเบียนในตลาดหลักทรัพย์ในช่วงต้นปีที่ผ่านมาสำเร็จ ทำให้พร้อมที่จะรุกธุรกิจซื้อหนี้เข้ามาบริหารอย่างต่อเนื่อง ซึ่งเป็นธุรกิจหลักที่เรามีความเชี่ยวชาญ สามารถสร้างการเติบโตทั้งในแง่ของยอดขายและกำไร ล่าสุดประกาศซื้อหนี้เข้ามาบริหารมูลค่าเกือบ 8 พันล้านบาท ถือว่าเป็นพอร์ตใหญ่ สนับสนุนเป้าหมายการซื้อหนี้ปีนี้ให้ทะลุเป้าตั้งแต่ 5 เดือนแรกของปี และคาดว่าจะเริ่มรับรู้รายได้เข้ามาทันทีในไตรมาส 4/2561 เป็นต้นไป พร้อมทั้งวางแผนประมูลซื้อหนี้ทั้งที่มีหลักประกันและไม่มีหลักประกันอย่างต่อเนื่องอีก โดยบริษัทฯ มีความพร้อมสำหรับการลงทุน และคาดหากเป็นไปตามที่วางไว้ มีโอกาสปรับเป้ารายได้ทั้งปีเพิ่ม” นายสุขสันต์ กล่าว